Ftit aktar minn ġimgha ilu, grupp ta' kmamar tal-aħbarijiet li jinkludu t-Times of Malta u r-Reuters żvelaw li l-kumpanija sigrieta bl-isem ta' Macbridge infetħet mill-familja ta' Cheng Chen. Dan ċ-Ċiniż kien il-moħħ wara d- deal tal- windfarms tal-Montenegro – windfarms li l-poplu Malta ħallas mal-€10,000,000 għalihom. Hu kien ukoll marbut direttament mad- deal bejn il-BWSC u Shanghai Electric ; deal li qed jiswa' għexieren ta' eluf ta' ewro KULJUM. Dawn iż-żewġ deals kellhom il-barka tal-Gvern Laburista. Illum nafu ftit jew wisq x'kien l-iskop tal-kumpanija Macbridge, li rċeviet miljun Ewro mingħand Yorgen Fenech, u li minn naħa tagħha allegatament kellha tgħaddi flus lill-kumpaniji Tillgate u Hearnville ta' Keith Schembri u Konrad Muscat. Iżda minkejja dak kollu li ħareġ s'issa fil- media , il-Gvern jibqa' determinat li dawn id- deals skandalużi iżommhom, kif ikkonfermat il-Ministru Miriam Dalli. Filfatt, mistoqsija x'se jkun qed jagħmel issa l-Gvern Laburista, fl-isfond ta' dan kollu, il-Ministru f'nifs qalet li tikkundanna lil min għamel użu ħażin mit-taxxi tal-poplu, imbagħad qalet li l-proġetti marbuta ma' dan is-serq huma distinti mir-reati marbuta intrinsikament magħhom. Li d- deal tal- windfarms tal-Montenegro kien wieħed dubbjuż ilna nafuh… u li d- deal tax- Shanghai kien mimli suspetti, ilna nafuh ukoll. Madankollu, il-Gvern Laburista mmexxi minn Robert Abela qed iżomm il-kontinwazzjoni li kien wiegħed u qed jikkkonferma li dak li approva l-predeċessur tiegħu Joseph Muscat se jibqa' jsostnih hu wkoll.